**СПЕЦИАЛНОСТ НЕФОРМАЛНО ОБРАЗОВАНИЕ**

**РЕДОВНО ОБУЧЕНИЕ**

**ЗИМЕН СЕМЕСТЪР**

**2 КУРС – 3-ТИ СЕМЕСТЪР**

**Модул А - избираеми дисциплини**

**Избира се 1 дисциплина**

**СРАВНИТЕЛНО ОБРАЗОВАНИЕ**

**доц. д-р Илиана Петкова**

Курсът има за цел да запознае студентите със същността и проблемите на сравнителното образование. Ще бъдат представени: 1) историческите основи за обособяване на сравнителното образование като наука; 2) етапите в историческото развитие; 3) същността на сравнителния анализ като изследователски методТази дисциплина е своеобразно „пътешествие“ и запознаване с образователните системи в страните от Европейския съюз и извън него като САЩ, Канада, Русия, Куба, Мароко, Корея- Северна и Южна, Аржентина, Бразилия и много други.

Учебната дисциплина завършва с: въпросник и представяне на сравнителен анализ на образователна система между избрани от студентите страни. Включено е и взаимното оценяване при презентирането Скалата за взаимна оценка се изработва по време на упражнения.

**ИНТЕРКУЛТУРНО ВЪЗПИТАНИЕ**

**проф. дпн Сийка Чавдарова-Костова**

**гл. ас. д-р Екатерина Томова**

Цел - Взаимодействието с различия е характерна особеност на професионалната дейност на специалиста по неформално образование. Предлаганият курс, чието предназначение е въвеждане в проблематиката на интеркултурното образование, цели усъвършенстване на познанията за различността при хората и проекциите й върху образователно-възпитателната система, акцентиране върху възможностите за хуманни решения на възникващи проблемни ситуации при различни по характер интеркултурни взаимодействия.

Задачи:

-запознаване с основните проблемни области в сферата на интеркултурното образование;

-открояване на многоаспектността на проблема за различието и отраженията му в педагогическата действителност;

- формиране на умения за интерпретация на документи, концепции, казуси, съдържащи в себе си аспекти на интеркултурното образование;

- формиране на умения за планиране и организиране на дейности, свързани с формиране и развитие на интеркултурни компетентности.

Методи и форми на обучение – лекция; упражнение - анализ на документи, концепции, казуси, беседа, дискусия, посещение на обекти и дейности, разработване на планове за организиране на педагогически дейности за формиране и развитие на интеркултурни компетентности

Очаквани резултати - След приключване на курса студентите да могат да открояват и анализират основните проблеми в областта на интеркултурното образование, да интерпретират конкретни социални и педагогически казуси в този контекст, както и да могат да планират и организират дейности за развитие на интеркултурни компетентности.

**ЗДРАВНО И ЕКОЛОГИЧНО ОБРАЗОВАНИЕ И ВЪЗПИТАНИЕ**

**гл.ас. д-р Берджухи Йорданова**

Цел – придобиване на компетентност в областта на здравното и екологичното образование на децата и обосноваване потребността от разработване и внедряване на ефективни възпитателни програми с акцент към извънучилищни и извънкласни форми на работа.

Задачи: Придобиване на знания за:

- човешкото тяло, здравето и неговите определящи фактори, измерители, средства и начини за опознаване;

- физическото и психосексуалното развитие на личността;

- промените в природата и околната среда;

- екологията и съвременните екологични проблеми;

- съвременните подходи, модели и принципи за здравно е екологично образование на децата и подрастващите.

Очаквани резултати - Формиране на умения за разработване на програми за екологично и здравно образование и за тяхното осъществяване в извънкласни и извънучилищни форми на работа.

**ЦЪРКВА И ОБРАЗОВАНИЕ В БЪЛГАРИЯ**

**проф.дпн Пенка Цонева**

Целта на учебната дисциплина е да запознае студентите с генезиса, характера, основните исторически модели и съвременното проявление на връзката Църква – образование.

Задачи за реализиране на целта:

* задълбочаване и разширяване на подготовката, получена в базовия курс по История на неформалното образование в България, по посока на придобиване на широка интердисциплинарна компетентност – историко-педагогическа, общопедагогическа и философска, при интерпретиране на връзката *Църква и образование*;
* формиране на умения у студентите за адекватна оценка на проявленията на връзката в хронологическите граници от IХ до ХХ век;
* изграждане на адекватен подход към **съвременното** проявление на връзката Църква – училищно образование и Църква – неформално образование, с оглед открояване на нейната значимост за духовно-нравственото развитие на личността.

Очакваните резултати се свързват с изграждането у студентите на интердисциплинарна компетентност и умения за обективно оценяване на историческите и съвременните проявления на връзката Църква-образование, на значимостта на взаимодействието Църква-училище-структури за неформално образование за духовно-нравственото формиране на личността през ХХI век.

**СЪВРЕМЕНЕН БЪЛГАРСКИ ЕЗИК**

**проф. дпн Нели Иванова**

Цел**:** Овладяване на знания за: *строежа на езика; своеобразието на фонемната система; думата и нейното значение; частите на речта; изречението, частите на изречението; видовете изречения; формиране и усъвършенстване на уменията за разграничаване, класифициране и употреба на езиковите единици в речта* от студентите.

Задачи:

* Овладяване на знания за: строежа на езика; своеобразието на фонемната система – гласните и съгласните звукове и техните корелативни противопоставяния; правоговорни и правописни норми; лексикологията – думата като речникова единица и нейното значение; словообразуването; морфологията – изменяемите и неизменяемите части на речта и техните граматически категории; синтаксиса - изречението, частите на изречението; видовете изречения по цел на изказване и по състав;
* Формиране и усъвършенстване на уменията на студентите педагози за разграничаване и класифициране на езиковите единици и техните граматически категории;
* Формиране и усъвършенстване на уменията на студентите за адекватна употреба на езиковите единици в речта.

**3 КУРС - 5 -ТИ СЕМЕСТЪР**

**Модул в – Базова специализираща подготовка**

**(избира се 1 дисциплина)**

**ВРЪЗКИ С ОБЩЕСТВЕНОСТТА**

**проф. д-р Емилия Еничарова**

Целта на курса е да запознае студентите със същността на социалната технология Връзки с обществеността.

Основната задача на обучението е да разкрие потенциала на управленската функция Връзки с обществеността за реализиране целите и задачите на неформалното образование.

Очакваните резултати от обучението са свързани с изграждане в студентите на умения за анализ на ситуацията; подбиране на подходящи методи и средства за Връзки с обществеността, съобразно обстоятелствата и целта; съставяне на план за действие.

**РАБОТА ПО ЕВРОПЕЙСКИ ОБРАЗОВАТЕЛНИ ПРОГРАМИ И ПРОЕКТИ**

**проф. д-р Силвия Николаева**

Цел: Обучението по дисциплината цели да запознае студентите с особеностите на европейския образователен контекст и интегративни политики, програми и инструменти, като по този начин ги подготви за работа в динамична, многофакторно детерминирана професионална среда.

Задачи:

* Запознаване и анализ на основни документи и директиви за развитие на европейското образование;
* Запознаване с особеностите на основните европейски програми и инструменти за развитие на образованието;
* Овладяване на умения за идентифициране и анализ на образователни политики и практики;
* Формиране на базисни умения за работа по образователни проекти и програми..

В края на курса студентите следва да:

* познават философията и приоритетите на европейското образование;
* познават основните европейски институции и организации в сферата на образованието;
* познават и коментират основните европейски програмни документи в сферата на образованието;
* владеят базисни умения за проектно-базирана работа в сферата на неформалното образование;
* владеят умения за работа с и анализ на политически и програмни документи

**ФИНАНСИРАНЕ НА ОБРАЗОВАТЕЛНИ УСЛУГИ**

**доц. д-р Йонка Първанова**

Курсът по финансиране на образователни услуги е предназначен за студенти, проявяващи интерес към процесите на финансиране на образователни услуги във формалното и в неформалното образование.

Основната цел на дисциплината е студентите да усвоят знания за същността на финансирането в образователния сектор и да развият умения за подбор на източници на финансиране, планиране и оценка на разходите за предоставяне на образователните услуги, както и за изграждане на стабилна финансова основа на образователните организации.

Основните задачина дисциплината са:

• Студентите да усвоят знания за спецификите на финансирането на образователните услуги във формалното и неформалното образование, за основните принципи и механизми на финансово планиране и отчетност.

• Студентите да формират умения за анализ и оценка на разходите за предоставяне на образователни услуги и за устойчиво планиране на приходите с цел изграждане на стабилен финансов план при предлагане и предоставяне на образователни услуги.

Методи за обучение: лекция, индивидуална работа с ресурси, работа по казуси, и др.

**УПРАВЛЕНИЕ НА ЧОВЕШКИТЕ РЕСУРСИ**

**Доц. д-р Росица Симеонова**

Курсът по Управление на човешките ресурси е част от специализиращото обучение на студентите от специалност Неформално образование. Като част от модула “Организация на образователните услуги и дейности” курсът има за цел студентите (върху основата на базови управленски компетенции) да придобият знания за управлението на човешките ресурси, отделните му дейности и техните особености в организации за неформално образование, както и да формират умения за разработването на проекти и програми в тази научно-практическа област на мениджмънта.

Очаквани резултати - Усвоени от студентите знания за отделни дейности по управление на човешките ресурси, техните особености в организации за неформално образование и придобити умения за разработване на проекти и програми в тази област, които да допринесат за изграждането на професионалната им компетентност като експерти и ръководители в сферата на неформалното образование.

**4 КУРС- 7-МИ СЕМЕСТЪР**

**От модул Д – Консултиране в неформалното образование**

**Избират се по 1 дисциплина от всяка от двете групи!!!**

**1-ва група**

**(избира се 1 дисциплина)**

**СОЦИАЛНО-ПЕДАГОГИЧЕСКА ПРЕВЕНЦИЯ НА ЕМОЦИОНАЛНИ И ПОВЕДЕНЧЕСКИ ПРОБЛЕМИ**

**доц. д-р Тони Манасиева**

Цел на курса е да се разкрият насоки на социално-педагогическа превенция на емоционални и поведенчески проблеми, вкл. в тяхното отражение от личностно на социално равнище.

Задачи**:**

• да се усвоят основни знания и умения за разпознаване на емоционални и поведенчески проблеми в тяхната взаимна свързаност,

• да се очертаят причини и условия за поява и развитие на такива проблеми, рискови и протективни фактори, както и социални и нормативни форми на реакция;

• да се представят специфични проявления на емоционални и поведенчески проблеми, да се анализират ситуации и казуси, свързани с тях;

• да се изведат насоки за превенция и корекция на такива проблеми, подходящи стратегии за предотвратяване и преодоляване, най-вече в социално-педагогически контекст и този на бъдеща консултативна дейност на обучаемите, съобразно профила им.

Очаквани резултати:

• да се ориентират в спецификата на емоционалните и поведенчески нарушения и възможностите за социално-педагогическа работа при тяхната превенция;

• да усвоят знания и умения за разпознаване на различни емоционални и поведенчески проблеми, за причинно-следствените връзки и взаимодействия при тях, за нормативните и педагогически подходи за тяхното предотвратяване или редуциране;

• да придобият основни знания за диагностициране на такива проблеми и за разрешаване на казуси, свързани с тях – приложимо в бъдещата им педагогическа практика, свързана с консултиране;

• да формират нагласи и знания за взаимодействие с работещи по програми и проекти за превенция на проблемите, във формалния и неформалния сектор, вкл. с познания и готовност за разработване на свои програми за целите на пряката си дейност и/или насочване на потребители към специалисти

**СЕМЕЙНО КОНСУЛТИРАНЕ**

**проф. дпн Моника Богданова**

Семейното консултиране е интердисциплинарно поле и има своите особености в НО – доколкото специалистите са в позицията на съветници, медиатори, професионални консултанти и др. Консултантската практика изисква професионално формиране и избор на определена теоретична парадигма, подход към въпросите на семействата. Именно това налага запознаването с тях и избор на личен кариерен път.

Цел: Да се формират основни компетентности за семейно консултиране.

Задачи:

- запознаване с различни теоретични парадигми и практики за семейно консултиране;

- усвояване на умения за семейно консултиране.

Очаквани резултати: Студентите да се ориентират в конкретния проблем, да предлагат решения, да направят избор на определена теоретична парадигма за семейно консултиране

**ДИАГНОСТИКА И РАЗВИТИЕ НА УМЕНИЯ ЗА УЧЕНЕ**

**доц. д-р Ваня Божилова**

**доц. д-р Йорданка Николова**

Основна цел на курса**:** да осигури познания за подходи за диагностициране на умения  за учене, за типовете (преносими, общи и специфични) и видовете умения за учене, както и за използване на подходящи методи и техники за формиране и усъвършенстване на тези умения.

Задачи на курса: В края на обучението си студентите **ще познават**:

* подходи към определяне процеса на учене, същност и видове умения за учене;
* осмислят ролята на основните психични процеси (възприятие, памет, мислене и въображение) за формиране и развитие на умения за учене;
* подходи за диагностика на умения за учене;
* подходи и методи за развитие на умения за учене;
* подходи и методи за оценяване на постигнатия напредък.

В края на обучението си студентите ще могат**:**

* да прилагат метакогнитивен подход към ученето;
* да правят самооценка на умения за учене;
* да прилагат конкретни методи и техники за развитие на уменията за учене;
* да създават методи /техники за развитие на умения за учене;
* да оценяват постигнатия напредък.

Методи за обучение: лекции, интерактивни методи за работа в група, дискусии и др.

Методи за оценяване на студентите и обратна връзка:

Оценяването е текущо и включва:

* оценяване работата на студентите в процеса на обучение – участие в учебни дейности (дискусии, анализи, ролеви игри и др.);
* задача за самостоятелна работа „Развитие на умения за учене“ в три части:

А. Представяне на учебна тема, която ще се преподава – наименование, цели, очаквани резултати, учащи – възраст, начин на работа.

Б. Описание на уменията за учене, необходими на учащите, за да се справят успешно по време на обучението.

В. Избор на две от тях и представяне на авторски подход / система от стъпки / методи / техники, чрез които ще се развият тези умения.

**ЕВОЛЮЦИЯ НА МАЙЧИНСТВОТО**

**проф. дпн Моника Богданова**

Културата на майчинството като профилактика, като преживяване и като професионална подкрепа в педагого-социален и медико- и психолого-консултативен план е предмет на настоящия курс. Той има интердисциплинен характер и се основава на еволюционното проучване на отношението на човечеството към раждането, майчинството и отглеждането на децата през първите години от живота им в основните аспекти на това отношение – биологично, медико-асистиращо, психологическо, икономическо, юридическо, политическо, културно, естетическо. Пресечните точки на тези полета в съвременността структурират формирането на **конкретни професионални умения и компетентности** на специалистите от педагогическите и социалните професии, за които е предназначен курсът.

Очаквани резултати**:**

* информационно-познавателна и интерпретационна компетентност;
* медико-профилактична и здравно-профилактична компетентност;
* психо-диагностична и консултантска компетентности;
* педагого-формираща и педагого-образователна компетентности;
* организационно-управленска компетентност.

Спрямо проблемите на здравно, психологическо, социално, поведенческо формиране и подпомагане на деца и родители в ситуации на очакване на дете, бременност, раждане и първи контакти – подпомагане, обучение и консултиране в контекста на ценностно отношение към живота, детето, родителството и социалното партньорство.

Система и методи на контрол и оценяване:

* Писмено разработване и представяне на теза по проблем от лекционната програма – работа в екип или индивидуално – 20%.
* Разработване на консултантски казус-етюд, свързан с майчинство, родителство, партньорство – 20%.
* Подготовка и реализиране на мини-анкета по проблемите на майчинството – 20%.
* Подготовка на портфолио от горните три елемента + генеалогия на един проблем от еволюция на майчинството + мнение-впечатления от посещения в специализирани институции – 40%.

**2-ра група**

**(избира се 1 дисциплина)**

**ЕВРОПЕЙСКИ ИНСТРУМЕНТИ ЗА НАСЪРЧАВАНЕ НА ПРОФЕСИОНАЛНОТО РАЗВИТИЕ**

**доц. д-р Илиана Петкова**

Учебната дисциплина надгражда познанията на студентите, получени от обучението по Професионално образование и продължаваща квалификация. Акцентът тук е европейските програми за насърчаване на професионалното развитие. Целта е да се задълбочат знанията на студентите, свързани с възможностите за професионално развитие и запознаване с различните европейски инструменти за това. Тази цел се реализира чрез следните задачи :

* Запознаване с европейските структури програми в областта на трудовата заетост
* Разглеждане на основните европейски политики в различните направления.
* Запознаване с политиките в областта на образованието, културата, младежта и спорта
* Обсъждане на европейските и национални нормативни документи
* Представяне на европейски проекти, насочени към продължаващото професионално развитие.

Очаквани резултати: Учебната дисциплина приключва с текуща оценка. Тя е сумарна от: участието в дискусиите по време на семинарните занятия, разработения курсов проект, свързан с една от трите направления – образование , младеж и култура, медии и спорт, в които се развива европейската образователна политика.

**РАЗВИТИЕ НА УМЕНИЯ ЗА ЗАЕТОСТ**

**проф. дпн Моника Богданова**

Въпросът за формирането и развитието на уменията за заетост има широкоспектърен обхват и се свързва както с кариерното консултиране, с процеса по кандидатстване за работа, така и с процедурата по подбор, която през последните години се наложи като ключов етап от кариерния път на всеки специалист. Същевременно, полето на подбора и развитието на кадри не само се професионализира (верифицират се процедури, тестове и методики), но и се разгърна като трансдисциплинарна област, която не се свързва единствено с УЧР. Програмата обединява тези значими полета и ролите, и компетентностите на действащите субекти – кандидати, работодатели, посредници.

От професионалното консултиране при подбор и кандидатстване за работа от една страна зависи удовлетворението и професионалната перспектива на кандидата, ефективността на организацията, в която се реализира, а от друга, и като следствие – повишаване устойчивостта на пазара на труда. Именно това налага очертаване спецификите на процеса по развитие на умения за заетост.

Цел*:* Дисциплината цели придобиване на знания и практически умения за заетост, както и компетентности за кариерно консултиране.

Задачи*:*

* формиране на умения за заетост;
* формиране на аналитичен подход
* компетентности в дейности по кариерно консултиране, свързани с уменията за заетост;
* придобиване на практически умения за кариерно консултиране на деца, младежи и възрастни.

Методи и система на оценяване на студентите и обратна връзка

Оценяването се извършва чрез обобщаване на текущите оценки на студента върху:

* Самостоятелно изготвен индивидуален план за кариерно консултиране в неформална среда (индивидуален, организационен).
* Представяне на портфолио “Индивидуална учебна книга за академично кариерно планиране”.
* Симулиране по двойки на процес по кариерно консултиране.

Очаквани резултати: Теоретични познания и умения за кариерно информиране и консултиране; умения за работа с източници на информация; умения за работа с различни методики

**ПРОФЕСИОНАЛНО И КАРИЕРНО КОНСУЛТИРАНЕ ЗА ДЕЦА И МЛАДЕЖИ СЪС СПЕЦИФИЧНИ ПОТРЕБНОСТИ**

**проф. дпн Моника Богданова**

Цел**:** Курсът цели придобиване на *теоретични познания* за специфичните особености на професионалното ориентиране (ПО) и кариерното консултиране (КК) на деца и младежи със специфични потребности (СП), както и да сеформират *практически компетентности* за реализиране на професионално ориентиране и консултиране.

Задачи**:**

♦ компетентности по проблемите на теорията и историята на професионалното ориентиране; на традициите и перспективи на българската система в контекста на съществуващите модели за интегрирано (включено) обучение на деца и младежи със СП;

♦запознаване с особеностите и основните дейности при реализирането на професионално ориентиране и консултиране, както и овладяване на конкретни методики и процедури. Запознаване с нормативната база и вътрешната документация на институциите, както и формиране на умения за разпознаване и анализиране на специфични особености;

♦ компетентности в дейности по професионално консултиране извън училище и при осъществяване преходите на личността в различните посоки между образование – професия – дом;

♦ придобиване на практически умения за работа с деца и младежи със СП. Формиране и развитие на умения за участие в трансдисциплинарни екипи.

Очаквани резултати**:** Умения за теоретично интерпретиране и дискутиране в проблемната област; умения за професионално консултиране и интервюиране на лица със СП, умения за работа с източници на информация, умения за професионална диагностика на лица със СП, умения за професионално проектиране и участие в програми, проекти.

**РАБОТА В ЕКИП**

**доц. д-р Ваня Божилова**

**доц. д-р Йорданка Николова**

Основна цел на курса**:** да формира знания и умения у студентите за организиране и ефективна работа в екип.

Задачи на курса: В края на обучението си студентите ще познават:

* разликата между група и екип;
* видове екипи;
* спецификата на екипната работа – правила, принципи, норми, функции;
* динамични процеси в екипа;
* подходи за определяне на роли в екипа;
* концепциите за ръководство и лидерство на екипа и взимане на решения;
* подходи за справяне с критични ситуации в екипа и мотивиране на членовете на екипа за съвместна работа;
* подходи за анализ, оценяване и самооценка на дейността на екип.

В края на обучението си студентите ще могат:

* да прилагат принципите за работа в екип;
* да определят роли в екипа;
* да определят стилове на ръководство / лидерство в екипа;
* да прилагат методи за справяне с критични и конфликтни ситуации в екипа;
* да прилагат подходи за взимане на решения в екипа;
* да правят анализ на дейността на реален екип.

Методи за обучение: лекции, интерактивни методи за работа в група, дискусии и др.

Методи за оценяване на студентите и обратна връзка:

Оценяването е текущо и включва:

* оценяване работата на студентите в процеса на обучение – участие в учебни дейности (дискусии, анализи и др.);
* разработване на писмен анализ на дейността на реален екип.

Очаквани резултати: Формирана специфична компетентност за анализ на работата на екип и за създаване на екип.